“Vógóló, ǎ mɔ̂n mod, yə wayi tsíg ǹtol ? Yə watsíg tísɔn məkǐ ǹtol ? Bɔ̌ naa é yəm bəbə̂ bə́ mam bóé bə́sə. 3Wayi kɔ́bɔ̄ nâ: Éyə Ǹtondôbə Zambá ā kɔ́bɔ̄ ná: tísɔn yǎ yāsoe məkǐ á zāŋ dzīē nə́ awola díé lə́ súbu babi, yǎ yākom bəzəzə̌ bəzambá á sí dzīē nə́ a bɔli dzɔ. 4O ngábi bidzo, ai mə́kī ó ngāsoe á sí, o ngábɔli wǎmēn ai bə́zəzə̌ bəzambá ó ngākom, o ngábɔ̄ nâ awola dóe lə́ súbu babi, o kwí yǎ súg á mīḿbú míe ású məyɔŋ, dzóm ébyandí ású miǹnam mísə. 5Tɔ bǒd yā ngɔ́dɔ́, tɔ ébá yə oyǎb, bə́sə̄ bâyi wa kpə́gələ, amú dzwé dóē á bɔli yǎ, endugulan dzóe é ngafúguzu yǎ. 6Yénə́ ábə wa, bitɔŋ míńtómba bí ngábə́ hə nâ byâsoe məkǐ á sí, anə́ mod ábīm ngul yǎ wɔ́ wóé. 7Ábə wa, bə́ byandigi ésīá bân nyiá, bə́ tíbili ǹnə́ŋ; ábə wa, bə́ tíbili mǎn nyūí ai ǹkús. 8O təge kám mim̀fúfúb bitɔbɔgɔ myáma, o ndámaŋan bəsábad báma. 9Ábə wa bə́sɔ́man bə́ ngábə́ ású yə̄ nâ bə́ bɔ nâ bə́ sōe məkǐ á sí; ábə wa, bə́ ngádí á miǹkǒl, bə́ bɔɔ bəbə̂ bə́ mam á zāŋ dzoe. 10Ábə wa bə́ ngálə́de ǹsɔ́ ésīā á ngə́ə́ŋ; ábə wa bə́ ngábəlan ai miníngá á ngul, a tɔá ábǒg mvid díé. 11Ényɔ́ ā bɔɔ mam mə́ ósɔ́n ai miníngá mǎnyāŋ, ényɔ́ m̀bɔ́g á bɔligi nyémēn ai m̀bɔ́m wóé təge wóg ósɔ̄n; ábə wa, ényɔ́ ḿbɔ́g á bəlan ai kál dzīē á ngul á yób, a bəlan ai ngɔn ésīá. 12Ábə wa, báyə̄bə ebɔdi zɛl nə́ bə́ sōe məkǐ á sí; wakole mɔní ai ǹsə́ngé, wanɔŋ mvug á yób, wafadi byə́m bí mānyɔ̄ŋ ai ngul miǹson, ḿfág wáma, o vóan ma, Ǹtondôbə Zambá énye a kɔ́bɔ.